Иван Вазов
Мило либе, тук земята…

chitanka.info

Мило либе, тук земята

спи и мръзне под снега,

а мен дъхат ми цветята,

май за мене е сега,

Мило либе, битки бесни

тук наоколо бучат,

аз пък слушам сладки песни,

пойни птички ми звучат.

Мило либе, тук са хали

и мъгла небе мрачй,

а мен ясно слънце гали,

топлят пролетни лучи.

Мило либе — ти далеко —

а тук смърт коси, бесней;

пък мен драго, пък мен леко,

около ми радост пей.

Мило либе, тук чужбина

неприветна, а пък аз

в нашта Розова долина

в тоз се възхищавам час.

Как? Нима те тъй учуди

във сърце ми пролетта?

Ах, не казвам думи луди:

твойто писъмце чета.

Декември 1915 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.